ประกาศศูนย์รักษาความสงบ ฉบับที่ 5/2557 เรื่อง ขอความร่วมมือภาคธุรกิจเอกชนให้ความช่วยเหลือประชาชนที่ได้รับความเดือดร้อนและเสียหายจากการชุมนุมปิดกรุงเทพมหานครของ กปปส.
ประกาศศูนย์รักษาความสงบ
ประกาศศูนย์รักษาความสงบ
ฉบับที่ ๕/๒๕๕๗
เรื่อง
ขอความร่วมมือภาคธุรกิจเอกชนให้ความช่วยเหลือประชาชนที่ได้รับความเดือดร้อนและเสียหาย
จากการชุมนุมปิดกรุงเทพมหานครของ
กปปส.[๑]
 

ตามที่มีประกาศสถานการณ์ฉุกเฉินที่มีความร้ายแรงในเขตท้องที่กรุงเทพมหานคร
จังหวัดนนทบุรี อำเภอลาดหลุมแก้ว จังหวัดปทุมธานี และอำเภอบางพลี
จังหวัดสมุทรปราการ ลงวันที่ ๒๑ มกราคม พ.ศ. ๒๕๕๗
และได้มีการจัดตั้งศูนย์รักษาความสงบโดยมีรัฐมนตรีว่าการกระทรวงแรงงาน
เป็นผู้อำนวยการเพื่อดำเนินการแก้ไขสถานการณ์ฉุกเฉินให้เป็นไปอย่างเหมาะสมและมีประสิทธิภาพแล้ว
นั้น

สืบเนื่องจากการชุมนุมเรียกร้องของแกนนำคณะกรรมการประชาชนเพื่อการเปลี่ยนแปลงประเทศไทยให้เป็นประชาธิปไตยที่สมบูรณ์อันมีพระมหากษัตริย์ทรงเป็นประมุข
(กปปส.) ซึ่งได้ดำเนินการปิดกรุงเทพมหานคร (Shutdown Bangkok) อย่างต่อเนื่องตลอดมาจนถึงปัจจุบันนั้น นอกจากจะส่งผลกระทบต่อการบริหารราชการแผ่นดินและระบบเศรษฐกิจของประเทศแล้ว
ยังก่อให้เกิดความเดือดร้อนและเสียหายแก่ประชาชนเป็นอย่างมาก
โดยเฉพาะความเสียหายทางด้านเศรษฐกิจ ด้านการค้าขาย ด้านการเงิน ด้านการประกันภัย
ด้านการสัญจร และด้านอื่น ๆ ดังนั้น เพื่อเป็นการช่วยเหลือเยียวยาให้แก่ประชาชนที่ได้รับความเดือดร้อนและเสียหายดังกล่าว
ศูนย์รักษาความสงบจึงขอความร่วมมือจากภาคธุรกิจเอกชนด้านต่าง ๆ เช่น ธนาคาร บริษัท
ห้างร้าน โรงแรม หรือกิจการค้าทุกประเภท เป็นต้น
ให้ความช่วยเหลือประชาชนที่มีนิติสัมพันธ์กับธนาคาร บริษัท ห้างร้าน โรงแรม
หรือกิจการค้าทุกประเภท
ซึ่งได้รับความเดือดร้อนและเสียหายจากการปิดกรุงเทพมหานครของ กปปส.
ในเขตพื้นที่ประกาศสถานการณ์ฉุกเฉินที่มีความร้ายแรง
โดยการช่วยเหลือเยียวยาดังกล่าวอาจกระทำได้ในหลาย ๆ วิธี อาทิเช่น
การผ่อนผันหรือขยายเวลาการรับชำระหนี้ การผ่อนผันค่าปรับกรณีชำระหนี้ล่าช้า
หรือการลดหย่อนค่าเสียหาย หรือการดำเนินการใด ๆ
เพื่อเป็นการช่วยเหลือทุเลาความเสียหาย เป็นต้น ทั้งนี้
ภาคธุรกิจเอกชนที่ได้ให้ความร่วมมือดังกล่าว
ศูนย์รักษาความสงบจะดำเนินการเสนอรัฐบาลหลังจากการชุมนุมยุติเพื่อพิจารณาให้การช่วยเหลือด้านต่าง
ๆ ตามกฎหมายและระเบียบปฏิบัติต่อไป

ศูนย์รักษาความสงบจึงประกาศมาเพื่อขอความร่วมมือ
และหากภาคธุรกิจเอกชนรายใดประสงค์ที่จะให้ความร่วมมือช่วยเหลือประชาชนที่ได้รับความเดือดร้อนและเสียหาย
โปรดแจ้งให้ศูนย์รักษาความสงบทราบและประกาศให้คู่ค้าหรือผู้มีนิติสัมพันธ์
ตลอดจนประชาชนทั่วไปทราบ ซึ่งศูนย์รักษาความสงบจะได้ดำเนินการแจ้งให้ประชาชนทั่วไปทราบอีกทางหนึ่งด้วย

อนึ่ง
ศูนย์รักษาความสงบได้แจ้งให้ประชาชนที่ได้รับความเดือดร้อนและเสียหายจากการชุมนุมปิดกรุงเทพมหานครของ
กปปส. ไปดำเนินการแจ้งลงบันทึกประจำวันไว้กับสถานีตำรวจแล้วนำเอาบันทึกประจำวันดังกล่าวมาใช้เป็นหลักฐานแสดงต่อภาคธุรกิจเอกชนที่เกี่ยวข้องเพื่อขอรับการช่วยเหลือด้วยแล้ว


ประกาศ
ณ วันที่ ๒๗ มกราคม พ.ศ. ๒๕๕๗
ร้อยตำรวจเอก
เฉลิม อยู่บำรุง
รัฐมนตรีว่าการกระทรวงแรงงาน
ผู้อำนวยการศูนย์รักษาความสงบ























ปริยานุช/ผู้จัดทำ
๑๐ กุมภาพันธ์
๒๕๕๗

อุษมล/ผู้ตรวจ
๒๖ กุมภาพันธ์
๒๕๕๗


[๑] ราชกิจจานุเบกษา
เล่ม ๑๓๑/ตอนพิเศษ ๒๐ ง/หน้า ๑๘/๒๘ มกราคม ๒๕๕๗